Szigorú pedofiltörvény homofób felhangokkal
Rég váltott ki olyan heves reakciókat jogszabály, mint a keddi, parlamenti zárószavazás előtt álló Kocsis–Selmeczi-féle pedofíliaellenes törvény. Ráadásul az eredeti indítványhoz a törvényalkotási bizottság olyan módosításokat nyújtott be, amelyek tudatosan összemossák a homoszexualitást a pedofil bűnözők elleni szigorúbb fellépéssel.
A pedofíliára a Kaleta-ügy irányította tavaly nyáron a közfigyelmet. Kaleta Gábort, a volt perui nagykövetet egy nemzetközi pedofilhálózat után indult FBI-nyomozás során azonosították be, miután a hivatali laptopján több mint 19 ezer gyermekpornográf fotót tárolt. Kaleta beismerte tettét, és a bíróság egy év, végrehajtásában két és fél év felfüggesztett szabadságvesztésre, valamint 540 ezer forint pénzbüntetésre ítélte.

Bár a büntetőjogban nincs definiálva, hogy mit jelent, az orvosi vagy köznapi értelemben vett pedofíliát több, a Büntető törvénykönyvben már szereplő bűncselekménnyel ez idáig is kapcsolatba lehetett hozni.

Többek közt a gyermekpornográfiával, a szexuális kényszerítéssel, a szexuális visszaéléssel, a szexuális erőszakkal vagy a szeméremsértéssel. Az Európai Unió országai is üldözik a pedofíliát, például a gyermekpornográfiát Litvániában és Hollandiában négy évig, Németországban három évig, míg Portugáliában két évig terjedő börtönnel büntetik.

Május 25-én nyújtotta be két fideszes képviselő, Kocsis Máté és Selmeczi Gabriella a pedofil bűnelkövetőkkel szembeni szigorúbb fellépésről, valamint a gyermekek védelme érdekében egyes törvények módosításáról című törvényjavaslatot, amelyhez beterjesztőként már másnap csatlakozott Nacsa Lőrinc (KDNP), Gyopáros Alpár (Fidesz) és Bánki Erik (Fidesz) is.

Kocsis Máté az indítványról a Magyar Nemzetnek azt nyilatkozta, hogy „elmentek a falig”. Ez szerinte azt jelenti, hogy 

az alaptörvény által megszabott kereteken belül a lehető legszigorúbb jogszabályt alkották meg a pedofília visszaszorítására.

 Az új törvényjavaslat főbb rendelkezései a következők:

-   A gyermekpornográfia egyes minősített eseteinél, például ha 12 évnél fiatalabb személlyel szemben erőszakot vagy sanyargatást alkalmazva követik el, a bűncselekmény az emberöléssel azonos elbírálás alá esik majd. Vagyis akár húsz évet is kaphat az elkövető úgy, hogy nem lehet feltételesen szabadságra bocsátani, mert a bíróságnak nem lesz erre lehetősége.
-   Létrehozzák a pedofil bűnözők nyilvántartását. Adatigényléssel a hozzátartozók, valamint a gyermek nevelését, felügyeletét, gondozását ellátó személyek ellenőrizni tudják a gyermekkel közvetlenül kapcsolatba kerülő személyeket (például iskolai dolgozókat, bébiszittereket, edzőket), hogy korábban elítélték-e gyermek sérelmére elkövetett szexuális bűncselekmény miatt.
-   Az elkövetőkről csak az azonosításukhoz és társadalomra veszélyességük mértékének felméréséhez szükséges legszűkebb adatkör válik megismerhetővé (név, születési év, település, arcképmás, elkövetett bűncselekmény adatai). A megismert adatokról másolat, képernyőfotó nem készíthető, azokat tilos nyilvánosságra hozni, sokszorosítani.
-   Az új törvény alapján az, aki gyermek sérelmére szexuális bűncselekményt követ el, nem foglalkoztatható olyan munkáltatónál, amely gyermekek részére szabadidővel, szórakozással, sportolással összefüggő szolgáltatást nyújt (strand, vidámpark, állatkert). Ahogy kormányzati szolgálati jogviszonyt sem létesíthetnek és politikai vezetői tisztséget sem tölthetnek be az államigazgatásban.

Az Országgyűlés törvényalkotási bizottsága múlt hét csütörtökön olyan módosító csomagot fogadott el, amely túlmutat az eredeti törvényjavaslat céljain is. A bizottsági módosító javaslat indoklása hangsúlyozza:

  Belátható, hogy egyes tartalmakat az életkoruknak megfelelő időben célszerű megismertetni a gyermekekkel, az egészséges lelki és szellemi fejlődésük érdekében. Vannak ugyanis olyan tartalmak, amelyeket a gyermek – bizonyos életkor alatt – félreérthet, illetve amely károsan hathat a fejlődésére az adott életkorban, vagy egyszerűen a gyermek nem tud vele mit kezdeni, ezért összezavarja a fejlődő erkölcsi, morális értékrendjét, vagy épp az önmagáról és a világról alkotott képét.

A módosító ezen része az alábbi szabályokat tartalmazza:

-   A gyermekvédelmi rendszerben az állam védi a gyermekek születési nemének megfelelő önazonossághoz való jogát.
-   Tilos 18 éven aluliak számára pornográf, valamint olyan tartalmat elérhetővé tenni, amely a szexualitást öncélúan ábrázolja, illetve a születési nemnek megfelelő önazonosságtól való eltérést, a nem megváltoztatását, valamint a homoszexualitást népszerűsíti, jeleníti meg.
-   A tanulók részére a szexuális kultúráról, a nemi életről, a nemi irányultságról, valamint a szexuális fejlődésről szóló foglalkozás megtartása során különösen figyelemmel kell lenni az Alaptörvény XVI. cikk (1) bekezdésében foglaltakra. E foglalkozások nem irányulhatnak a születési nemnek megfelelő önazonosságtól való eltérés, a nem megváltoztatása, valamint a homoszexualitás népszerűsítésére.
-   A nevelési-oktatási intézmény saját pedagógus-munkakörben foglalkoztatott alkalmazottján és az intézményben iskola-egészségügyi szolgálatot ellátó szakemberen és az intézménnyel kötött együttműködési megállapodással rendelkező állami szerven kívül más személy vagy szervezet tanórai vagy egyéb, tanulók részére tartott foglalkozás keretében szexuális kultúrával, nemi élettel, nemi irányultsággal, szexuális fejlődéssel, a kábítószer fogyasztás káros hatásaival, az internet veszélyeivel és egyéb testi és szellemi egészségfejlesztéssel kapcsolatos foglalkozást csak akkor tarthat, ha jogszabályban kijelölt szerv nyilvántartásba vette.
-   Tilos olyan reklámot 18 éven aluliak számára elérhetővé tenni, amely a szexualitást öncélúan ábrázolja, illetve a születési nemnek megfelelő önazonosságtól való eltérést, a nem megváltoztatását, valamint a homoszexualitást népszerűsíti, jeleníti meg.
-   Azt a műsorszámot, amely alkalmas a kiskorúak fizikai, szellemi vagy erkölcsi fejlődésének kedvezőtlen befolyásolására, különösen azáltal, hogy meghatározó eleme az erőszak, a születési nemnek megfelelő önazonosságtól való eltérésnek, a nem megváltoztatásának, valamint a homoszexualitásnak a népszerűsítése, megjelenítése, illetve a szexualitás közvetlen, naturális vagy öncélú ábrázolása, az V. kategóriába kell sorolni. Az ilyen műsorszám minősítése: 18 éven aluliak számára nem ajánlott.
-   Nem minősül közérdekű közleménynek vagy társadalmi célú reklámnak az olyan műsorszám, amely alkalmas a gyermekek megfelelő fizikai, szellemi és erkölcsi fejlődésének a kedvezőtlen befolyásolására, különösen azáltal, hogy meghatározó eleme a szexualitás öncélú ábrázolása, a pornográfia, továbbá a születési nemnek megfelelő önazonosságtól való eltérésnek, a nem megváltoztatásának, valamint a homoszexualitásnak a népszerűsítése, megjelenítése.

A törvényjavaslat tervezett módosítása ellen hétfőn este a Parlamentnél tüntettek, amelyről percről percre tudósítottunk az Indexen. A demonstrációról ide kattintva olvashatnak. Videoriportunkat a tüntetésről itt nézheti meg. 

(Borítókép: Politikusok szavaznak az Országgyűlés plenáris ülésén 2020. december 15-én. Fotó: Bruzák Noémi / MTI)
homofób Belföld selmeczi gabriella homoszexualitás pedofília kocsis máté országgyűlés